Predkladacia správa

Návrh zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov a ktorým sa mení a dopĺňa zákon č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov bol vypracovaný ako iniciatívny materiál.

Bytová politika Slovenskej republiky do roku 2030, ako strednodobý rámcový dokument štátu, definuje víziu a ciele v oblasti bývania. Na ich dosiahnutie navrhuje nástroje a súčasne formuluje zodpovednosť jednotlivcov, štátu, obcí, vyšších územných celkov a súkromného sektora pri zabezpečovaní bývania.

Štátny fond rozvoja bývania patrí k významným nástrojom podpory rozvoja bývania. Jeho podpora je smerovaná predovšetkým do oblasti podpory obstarávania nájomných bytov a do obnovy bytových budov. Na základe pretrvávajúceho záujmu o tieto nástroje možno konštatovať, že Štátny fond rozvoja bývania patrí k významným prvkom zvyšovania kvality a dostupnosti bývania pre široký okruh žiadateľov.

Predkladaným materiálom sa navrhuje rozšírenie účelov, na ktoré je možné poskytnúť podporu zo ŠFRB. Ide o obstaranie a obnovu internátu pre žiakov stredných škôl a študentov vysokých škôl.

Návrh zákona obsahuje úpravy a doplnenia, ktorých potreba vyplynula  z aplikačnej praxe a zároveň sa rieši aj zefektívnenie a súčasne aj zjednodušenie a urýchlenie niektorých postupov pri poskytovaní podpory zo Štátneho fondu rozvoja bývania.

Súčasťou návrhu je aj legislatívna úprava zákona č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov súvisiaca so zmenami v zákone č. 150/2013 Z. z. o Štátnom fonde rozvoja bývania v znení neskorších predpisov.

Predloženým návrhom zákona nevzniknú nové požiadavky na rozpočet verejnej správy. Financovanie bude zabezpečené v rámci schválených limitov výdavkov rozpočtu Štátneho fondu rozvoja bývania na príslušný rozpočtový rok.

Návrh zákona je v súlade s Európskou chartou miestnej samosprávy.